Πρόταση κανονισμού του Συμβουλίου σχετικά με την αποκεντρωμένη συνεργασία

(95/C 250/04)

COM(95) 290 τελικό - 95/0159(SYN)

(Υποβλήθηκε από την Επιτροπή στις 11 Ιουλίου 1995)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Χ,

την πρόταση της Επιτροπής,

σε συνεργασία με το Ευρωπαϊκό Κοινοβούλιο,

Εκτιμώντας:

ότι η σημασία των μεθόδων προώθησης της ανάπτυξης οι οποίες στηρίζονται στην αποκεντρωμένη συνεργασία έχει υπογραμμισθεί στην τέταρτη σύμβαση της Λομέ, στον κανονισμό του Συμβουλίου της 25ης Φεβρουαρίου 1992 σχετικά με τη χρηματοδοτική και τεχνική βοήθεια και την οικονομική συνεργασία με τις αναπτυσσόμενες χώρες της Λατινικής Αμερικής και της Ασίας, καθώς επίσης στο ψήφισμα του Συμβουλίου της 27ης Μαΐου 1991 7

ότι η αρμόδια επί του προϋπολογισμού αρχή αποφάσισε, στο πλαίσιο του προϋπολογισμού του 1992, τη σύσταση ειδικού κονδυλίου με σκοπό την προώθηση της συγκεκριμένης προσέγγισης της συνεργασίας στο σύνολο των αναπτυσσομένων χωρών 7

ότι η αποκεντρωμένη συνεργασία συντελεί κατά τρόπο ουσιαστικό στην προσέγγιση των στόχων της πολιτικής συνεργασίας της Ευρωπαϊκής Ένωσης, οι οποίοι διατυπώνονται στο άρθρο 130 Υ της συνθήκης του Μάαστριχτ 7

ότι είναι σκόπιμο να καθοριστούν οι σχετικές λεπτομέρειες διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα στηρίζει αναπτυξιακές δράσεις και πρωτοβουλίες τις οποίες υλοποιούν αποκεντρωμένοι φορείς της Ευρωπαϊκής Ένωσης και των αναπτυσσομένων χωρών και οι οποίες αποσκοπούν, μεταξύ άλλων, στην προώθηση:

- μιας ανάπτυξης στηριζόμενης στη μεγαλύτερη δυνατή συμμετοχή, η οποία να ανταποκρίνεται στις ανάγκες και τις πρωτοβουλίες των πληθυσμών των αναπτυσσόμενων χωρών,

- της διευκόλυνσης της διαφοροποίησης και της ενίσχυσης των κατά τόπους κοινωνικών πολιτικών, καθώς και του εκδημοκρατισμού των βασικών κοινωνικών δομών στις χώρες αυτές,

- της κινητοποίησης των αποκεντρωμένων φορέων των αναπτυσσομένων χωρών και της Ευρωπαϊκής Ένωσης για την προώθηση των παραπάνω στόχων.

Οι προαναφερθείσες δράσεις αφορούν την προώθηση της αποκεντρωμένης συνεργασίας προς όφελος του συνόλου των αναπτυσσόμενων χωρών.

Άρθρο 2

Οι δράσεις που τίθενται σε εφαρμογή δυνάμει του παρόντος κανονισμού αφορούν, κατά προτεραιότητα, τους παρακάτω τομείς:

- ανάπτυξη ανθρώπινων και τεχνικών πόρων, ανάπτυξη των κατά τόπους αγροτικών ή αστικών κοινοτήτων από κοινωνική και οικονομική άποψη,

- ενημέρωση και κινητοποίηση των αποκεντρωμένων φορέων,

- στήριξη της ενίσχυσης του θεσμικού πλαισίου και των δυνατοτήτων δράσης των εν λόγω φορέων.

Άρθρο 3

Οι συνεργαζόμενοι φορείς οι οποίοι είναι δυνατό να λάβουν χρηματοδότηση κατ' εφαρμογήν του παρόντος κανονισμού είναι οι αποκεντρωμένοι φορείς των αναπτυσσομένων χωρών και της Ευρωπαϊκής Ένωσης, δηλαδή: τοπικοί φορείς δημόσιας εξουσίας, μη κυβερνητικοί οργανισμοί, επαγγελματικές ενώσεις και τοπικές ομάδες πρωτοβουλίας, συνεταιρισμοί, συνδικαλιστικές οργανώσεις, γυναικείες οργανώσεις και οργανώσεις νέων, εκπαιδευτικά και ερευνητικά ιδρύματα, εκκλησίες και κάθε άλλος μη κυβερνητικός συλλογικός φορέας ο οποίος είναι σε θέση να συμβάλει στην ανάπτυξη.

Άρθρο 4

1. Στα μέσα που θα μπορούσαν να εφαρμοσθούν στο πλαίσιο των δράσεων που μνημονεύονται στο άρθρο 1 περιλαμβάνονται, παραδείγματος χάρη, οι μελέτες, η παροχή τεχνικής βοήθειας, η κατάρτιση ή άλλου είδους υπηρεσίες, η προμήθεια υλικού, η εκτέλεση εργασιών, οι διαχειριστικοί έλεγχοι και οι αποστολές αξιολόγησης και ελέγχου.

2. Η κοινοτική χρηματοδότηση είναι δυνατό να παρέχεται τόσο για τις επενδυτικές δαπάνες, με εξαίρεση την αγορά ακινήτων, όσο και για τις δαπάνες λειτουργίας, σε συνάλλαγμα ή σε τοπικό νόμισμα, ανάλογα με τις ανάγκες της υλοποίησης των διαφόρων δράσεων.

3. Καταβάλλονται συστηματικές προσπάθειες για την εξασφάλιση της συνεισφοράς, χρηματοδοτικής ή άλλης, των φορέων των αναπτυσσομένων χωρών που επιδιώκεται να ωφεληθούν σε τελική ανάλυση από την εκάστοτε δράση, εντός των ορίων των δυνατοτήτων τους, καθώς και των πιθανών εταίρων τους στην Ευρωπαϊκή Ένωση ανάλογα πάντως με τον χαρακτήρα της εκάστοτε δράσεως.

4. Θα εξετάζεται η δυνατότητα συγχρηματοδοτήσεων, επί παραδείγματι με τα κράτη μέλη. Θα λαμβάνεται μέριμνα ώστε να δηλώνεται ο κοινοτικός χαρακτήρας της βοήθειας που χορηγείται δυνάμει του παρόντος κανονισμού.

5. Για να ενισχυθεί η συνοχή και η συμπληρωματικότητα μεταξύ των ενεργειών που χρηματοδοτεί η Κοινότητα και αυτών που χρηματοδοτούν τα κράτη μέλη, με σκοπό να εξασφαλιστεί η μεγαλύτερη δυνατή αποτελεσματικότητα για το σύνολο αυτών των ενεργειών, η Επιτροπή λαμβάνει όλα τα απαραίτητα συντονιστικά μέτρα, ιδίως:

α) καθιέρωση ενός συστήματος συστηματικής ανταλλαγής πληροφοριών σχετικά με τις χρηματοδοτούμενες ενέργειες και αυτές για τις οποίες προβλέπεται χρηματοδότηση από την Κοινότητα και τα κράτη μέλη 7

β) συντονισμό του τόπου εφαρμογής των ενεργειών με τακτικές συνεδριάσεις και ανταλλαγή πληροφοριών μεταξύ των εκπροσώπων της Επιτροπής και των κρατών μελών στην ή στις αποδέκτριες χώρες.

Άρθρο 5

Η χρηματοδοτική στήριξη η οποία παρέχεται βάσει του παρόντος κανονισμού έχει τη μορφή μη επιστρεπτέων ενισχύσεων.

Άρθρο 6

1. Η Επιτροπή φέρει την ευθύνη για τη μελέτη, τη λήψη των σχετικών αποφάσεων και τη διαχείριση των δράσεων που προβλέπονται στον παρόντα κανονισμό με βάση τις ισχύουσες δημοσιονομικές και άλλες διαδικασίες, και ιδίως εκείνες που προβλέπονται στον δημοσιονομικό κανονισμό ο οποίος εφαρμόζεται για τον γενικό προϋπολογισμό των Κοινοτήτων.

2. Σε κάθε συμφωνία ή σύμβαση χρηματοδότησης η οποία συνάπτεται βάσει του παρόντος κανονισμού πρέπει, μεταξύ άλλων, να προβλέπεται ότι η Επιτροπή και το Ελεγκτικό Συνέδριο δύνανται να προβαίνουν στη διενέργεια επιτόπιων ελέγχων, σύμφωνα με τις συνήθεις ρυθμίσεις που έχει θεσπίσει η Επιτροπή στο πλαίσιο των ισχυουσών διατάξεων, και ειδικότερα εκείνες του δημοσιονομικού κανονισμού που εφαρμόζεται για τον γενικό προϋπολογισμό των Κοινοτήτων.

3. Η συμμετοχή σε διαγωνισμούς και σε συμβάσεις είναι ανοικτή επί ίσοις όροις σε όλα τα φυσικά και νομικά πρόσωπα των κρατών μελών και της οικείας αποδέκτριας χώρας, ενώ είναι δυνατό να επεκταθεί και σε άλλες αναπτυσσόμενες χώρες και, σε δεόντως αιτιολογημένες εξαιρετικές περιπτώσεις, σε άλλες τρίτες χώρες.

4. Τα παρεχόμενα αγαθά πρέπει να κατάγονται από τα κράτη μέλη ή από την αποδέκτρια χώρα ή από άλλη αναπτυσσόμενη χώρα. Σε εξαιρετικές και δεόντως αιτιολογημένες περιπτώσεις τα παρεχόμενα αγαθά είναι δυνατό να κατάγονται από άλλες χώρες.

Άρθρο 7

Οι εκπρόσωποι της Επιτροπής και των κρατών μελών προβαίνουν μία φορά ετησίως σε ανταλλαγή απόψεων με βάση την παρουσίαση από τον εκπρόσωπο της Επιτροπής των γενικών κατευθύνσεων για τις ενέργειες που θα αναληφθούν κατά το επόμενο έτος.

Η εν λόγω ανταλλαγή απόψεων θα οργανωθεί στο πλαίσιο κοινής συνεδρίασης των ακολούθων επιτροπών:

α) της επιτροπής του ΕΤΑ, η δημιουργία της οποίας προβλέπεται στο άρθρο 21 της εσωτερικής συμφωνίας αριθ. 91/401/ΕΟΚ σχετικά με τη χρηματοδότηση και τη διαχείριση της βοήθειας που η Κοινότητα χορηγεί στο πλαίσιο της τέταρτης σύμβασης της Λομέ, την οποία συνήψαν στις 16 Ιουλίου 1990 οι εκπρόσωποι των κρατών μελών, συνελθόντες στο πλαίσιο του Συμβουλίου 7

β) της επιτροπής MED, η δημιουργία της οποίας προβλέπεται στο άρθρο 6 του κανονισμού (ΕΟΚ) αριθ. 1762/92, που εκδόθηκε από το Συμβούλιο στις 29 Ιουνίου 1992 7

γ) της επιτροπής ΑΛΑ, η δημιουργία της οποίας προβλέπεται στο άρθρο 15 του κανονισμού (ΕΟΚ) αριθ. 443/92, που εκδόθηκε από το Συμβούλιο στις 25 Φεβρουαρίου 1992.

Άρθρο 8

Μετά από κάθε οικονομικό έτος η Επιτροπή υποβάλλει ετήσια έκθεση στο Ευρωπαϊκό Κοινοβούλιο και στο Συμβούλιο, η οποία περιλαμβάνει συνοπτική παρουσίαση των δράσεων που χρηματοδοτήθηκαν κατά τη διάρκεια του έτους, καθώς και αξιολόγηση της εφαρμογής του παρόντος κανονισμού κατά τη διάρκεια του ίδιου έτους.

Η συνοπτική παρουσίαση περιλαμβάνει, μεταξύ άλλων, στοιχεία για τους αποκεντρωμένους φορείς με τους οποίους συνήφθησαν οι σχετικές συμβάσεις.

Η έκθεση περιλαμβάνει επίσης περιληπτική παρουσίαση των εξωτερικών αξιολογήσεων που ενδεχομένως πραγματοποιήθηκαν αναφορικά με μεμονωμένες δράσεις.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.